el el el el el id el el el el el el el el el el pt el el el el el el el el el el el el el el el el el el el el el el el el zh el el zh el el en el el en el el el
Γ. Τσιρώνης: "Παγκόσμια στροφή στα υγιεινά προϊόντα-Σημαντικός ο νέος νόμος για τις Natura" - Εφημερίδα Πολιτικά
Στη συνέχεια ο Γιάννης Τσιρώνης υποστηρίζοντας τον θεσμό των Περιφερειακών Συνεδρίων, τόνισε ότι αυτά δεν γίνονται προκειμένου η κυβέρνηση να θριαμβολογεί ή να μοιράζει υποσχέσεις δεξιά κι αριστερά: «Δεν βρισκόμαστε σήμερα εδώ ούτε για να θριαμβολογήσουμε, ούτε για να τάξουμε. Πριν τρία χρόνια που αναλάβαμε την διακυβέρνηση της χώρας είχαμε δύο βασικούς στόχους: Ο πρώτος και σπουδαιότερος ήταν να βγάλουμε την χώρα όρθια από τα μνημόνια. Ο δεύτερος και εξ ίσου σημαντικός είναι να πολεμήσουμε τις αιτίες που οδήγησαν την χώρα στα μνημόνια. Όπως ίσως γνωρίζετε ανήκω στους Οικολόγους Πράσινους και θυμίζω ότι το 2010 το κεντρικό μας σύνθημα ήταν ΔΕΝ ΝΟΣΤΑΛΓΟΥΜΕ ΤΗΝ ΠΡΙΝ ΤΟ ΜΝΗΜΟΝΙΟ ΕΠΟΧΗ! Τα μνημόνια δεν ήταν η αιτία των δεινών μας, αλλά το αποτέλεσμα! Αιτία των δεινών μας είναι η διαπλοκή ανάμεσα σε έναν κρατικοδίαιτο ιδιωτικό τομέα και ένα διεφθαρμένο πολιτικό καθεστώς. Ο τόπος μας είναι ευλογημένος και επομένως είναι δυστυχώς ελκυστικός στα παράσιτα. Σήμερα λοιπόν φίλες και φίλοι που τελειώνει ο κατήφορος, αρχίζει μία εξ ίσου δύσκολη περίοδος για την πατρίδα μας. Η οικοδόμηση μίας νέας Ελλάδας. Σήμερα πρέπει να αποφασίσουμε προς τα πού θέλουμε να πάμε. Εδώ σήμερα θα αποφασίσουμε ΜΑΖΙ για ένα ολοκληρωμένο σχέδιο παραγωγικής ανασυγκρότησης. Μαζί θα χαράξουμε την ρότα».
Κατά την ομιλία του υποστήριξε ένα σχέδιο για την επιστροφή της χώρας σε βιώσιμους ρυθμούς ανάπτυξης, σε αντιδιαστολή με το πριν το παρελθόν της διακυβέρνησης ΠΑΣΟΚ-ΝΔ. Ο Γιάννης Τσιρώνης υποστήριξε μεταξύ άλλων ότι η κατάρρευση είχε ξεκινήσει πριν την κρίση, ενώ δισεκατομμύρια επιδοτήσεων και προγραμμάτων αγροτικής ανάπτυξης τις περιόδους 2004-2009 και 2009-2014 “έκαναν φτερά”.
Στην συνέχεια ο Αν. Υπουργός έκανε σύγκριση μεταξύ αγροτικών ΑΕΠ ξένων χωρών με την Ελλάδα, αναδεικνύοντας ότι άλλες χώρες, με εμφανή λιγότερα συγκριτικά πλεονεκτήματα έναντι της Ελλάδας στον πρωτογενή τομέα, κερδίζουν πολύ υψηλότερη προστιθέμενη αξία στην αγροτική μεταποίηση. Για την περιοχή του Νοτίου Αιγαίου ανέφερε χαρακτηριστικά ότι «Στο Νότιο Αιγαίο έχουμε σχεδόν 96 εκατομμύρια ακαθάριστη προστιθέμενη αξία με 1712 χιλιάδες στρέμματα αγροτικής γης. Δηλαδή έχουμε 56€/στρέμμα, πολύ κάτω από τον ελληνικό μέσον όρο».
Παρ όλη την συρρίκνωση του αγροτικού τομέα έναντι της αστικοποίησης, σήμερα φαίνεται να συντελείται μία παγκόσμια στροφή και το μέλλον της Ελλάδας είναι εκεί, υποστήριξε στην ομιλία του ο Αναπληρωτής, προσθέτωντας ότι θα πρέπει να επενδύσουμε στην ποιότητα, κι αυτό γιατί η ζήτηση τροφίμων συνεχώς αυξάνεται, καθώς και η ζήτηση για υγιεινά προϊόντα, και η Ελλάδα διαθέτει μοναδικά προϊόντα σ’ αυτό τον τομέα λόγω του κλίματος και της βιοποικιλότητας που διαθέτει. Ταυτόχρονα θα πρέπει να εξαλειφθεί η παθογένεια σε πολλούς τομείς της παραγωγής και διανομής, όπως η χαμηλή στρεμματική απόδοση, υποτυπώδη δίκτυα, κατάρρευση του συνεργατισμού κλπ.
Κατά την ομιλία του ο Αν. Υπουργός απαρίθμησε επίσης τα έργα της κυβέρνησης σε τομείς περιβάλλοντος και γεωργίας, όπως οι δασικοί χάρτες, οι βοσκήσιμες γαίες, ο νόμος για τα νωπά, η βιομηχανική και φαρμακευτική κάνναβη, οι αγορές βιολογικών, οι σταβλικές εγκαταστάσεις, οι ενεργειακές κοινότητες, τα προγράμματα κοινωνικής οικονομίας, ενώ αναφερόμενος στο πρόγραμμα μελισσοκομίας που είναι στην αρμοδιότητά του, έκανε ιδιαίτερη μνεία επίσης στην απαγόρευση των νεονικοτινοειδών από την ΕΕ και την πρόσφατη θετική ψήφο της Ελλάδας για αυτή την απαγόρευση. Όσο αφορά επίσης στο Ελληνικό Σήμα (Έλεγχος, βελτίωση, ταυτοποίηση), ο Γιάννης Τσιρώνης έφερε ως παράδειγμα την μαστίχα: «Ιδανικό παράδειγμα προς μίμηση είναι η μαστίχα Χίου, που έχει βάλει υψηλούς στόχους να περάσει το 2020 τα 15 εκατομμύρια ευρώ τζίρο, ανοίγοντας διαρκώς νέες αγορές. Με πρόχειρη εκτίμηση η στρεμματική απόδοση των μαστιχόδενδρων ξεπερνά τα 700€ το στρέμμα, δηλαδή είναι ακόμα πολύ κάτω από τις αποδόσεις των ισραηλινών. Αντίστοιχα θετικά αποτελέσματα θα έχουμε και για τα τυριά στην Λέσβο και τα άλλα νησιά, εάν πετύχουμε την ιχνηλασιμότητα».
Τέλος, ο Αν. Υπουργός Αγροτικής Ανάπτυξης και Τροφίμων αναφέρθηκε σε κάποιες ακόμα ιδιαιτερότητες του Βορείου Αιγαίου που αφορούν στο χαρτοφυλάκιό του: «Επιτρέψτε μου να κλείσω με τις ιδιαιτερότητες της περιφέρειας που απασχολούν το υπουργείο και θεωρώ πρώτης προτεραιότητας την επίλυση τους: Κατ’ αρχάς εστιάζουμε στις επιδημίες καταρροϊκού πυρετού και ευλογιάς των μικρών μυρηκαστικών. Ιδιαίτερα για τον καταρροϊκό πυρετό, υπήρξαν καταγγελίες ότι οι παραγωγοί μας έπεσαν σε κάποιες περιπτώσεις θύματα της γνωστής διαπλοκής που έριξε ολόκληρη την χώρα στα βράχια. Αντί λοιπόν η συνεργασία των παραγωγών με την πολιτεία να οδηγήσει στην εξαφάνιση της νόσου και την άρση της καραντίνας, έχουμε καταγγελίες, ότι κάποιοι κερδοσκόπησαν από την καραντίνα. Τέτοια φαινόμενα πρέπει να πατάσσονται εάν θέλουμε η χώρα να πάει μπροστά.
Εξαιρετικά σημαντική εξέλιξη για την τοπική οικονομία θεωρώ τον νέο νόμο για τις Natura: Ανοίγει ο δρόμος για διαχειριστικά σχέδια που θα εξασφαλίσουν τον κόλπο της Καλλονής, τις οστρακοκαλλιέργειες, προς όφελος των παραγωγών και όχι της “αρπαχτής” που όλες και όλοι ξέρουμε ότι έχει ημερομηνία λήξεως. Θέλω να σταθώ ιδιαίτερα στην Ικαρία και στις δυνατότητες ανάπτυξης της γεωθερμίας για τους παραγωγούς, αλλά για ολόκληρο το νησί. Γενικότερα για την Ικαρία και όλα τα ανάλογα νησιά θεωρώ ότι το πληθυσμιακό κριτήριο είναι λαθεμένο για να εφαρμοστούν σωστές πολιτικές, γιατί έτσι δημιουργείται φαύλος κύκλος εγκατάλειψης. Νησιά όπως η Ικαρία μπορούν να γίνουν πόλοι έλξης για προγράμματα κοινωνικής αλληλέγγυας οικονομίας συνδυασμένα με επαγγελματική εκπαίδευση στην μελισσοκομία και άλλους κλάδους που προσφέρονται για προϊόντα υψηλής ποιότητας. Σύντομα εκτιμώ θα έχουμε επίσης θετικές εξελίξεις στο κέντρο γενετικής βελτίωσης εδώ στην Μυτιλήνη. Είναι τέλος σε εξέλιξη το σχέδιο ετοιμότητας για αντιμετώπιση των εξωτικών ασθενειών για όλα τα νησιά και τις περιοχές που γειτνιάζουν με την Τουρκία».
Κλείνοντας την ομιλία του ο Γιάννης Τσιρώνης ευχαρίστησε τους παρευρισκόμενους και έδωσε ένα αισιόδοξο μήνυμα για την συνάντηση αυτή, αν και εφόσον όπως είπε χαρακτηριστικά, «τελειώσουμε με την Ελλάδα του χθες, τον παρασιτισμό και το πελατειακό κράτος, ώστε να οικοδομήσουμε την Ελλάδα του αύριο, μια χώρα βιώσιμη, με σεβασμό στους ανθρώπους και το περιβάλλον της».
Πατήστε για κοινοποίηση στο Facebook(Ανοίγει σε νέο παράθυρο)
Κλικ για κοινοποίηση στο Twitter(Ανοίγει σε νέο παράθυρο)
Κλικ για κοινοποίηση στο Pinterest(Ανοίγει σε νέο παράθυρο)
Κλικ για κοινοποίηση στο Pocket(Ανοίγει σε νέο παράθυρο)
Tags: synedrio, Τσιρώνης Λέσβος
Μεταφορικό ισοδύναμο και αποσυμφόρηση στη Μόρια, τα κύρια σημεία της ομιλίας του Πρωθυπουργού στην ΓΓΑΙΝΠ